
18ος αι.: Η οικονομική αναγέννηση
Διάλεξη Βασίλη Καρδάση
στο Σπίτι της Κύπρου

Παρουσία πολλών ακροατών με ενδιαφέρον στην Νεότερη Ιστορία, συνεχίστηκε, την Τετάρτη 23 Νοεμβρίου 2016, στο Σπίτι της Κύπρου, το πρόγραμμα του νέου, δεύτερου κατά σειρά, κύκλου διαλέξεων, που συνδιοργανώνουν το Σπίτι της Κύπρου και η Εταιρεία Μελέτης Έργου Ιωάννη Καποδίστρια, με γενικό τίτλο Προς την Επανάσταση και τη συγκρότηση του Ελληνικού Κράτους, με τη διάλεξη του Καθηγητή Πανεπιστημίου Κρήτης κ. Βασίλη Καρδάση, ο οποίος μίλησε με θέμα, 18ος αιώνας: Η οικονομική αναγέννηση.
Τον διακεκριμένο ομιλητή παρουσίασαν και καλωσόρισαν στο Σπίτι της Κύπρου η Μορφωτικός Λειτουργός κ. Μαρία Ραγιά και το Τακτικό Μέλος του Διοικητικού Συμβουλίου της Εταιρείας Μελέτης Έργου Ιωάννη Καποδίστρια, κ. Αναστάσιος Πάριος οι οποίοι αναφέρθηκαν στο σημαντικό ερευνητικό, διδακτικό και διοικητικό έργο του.
Θέμα της διάλεξης του κ. Καρδάση ήταν η ανάπτυξη του εμπορίου και της ναυτιλίας και η συνακόλουθη οικονομική αναγέννηση που σημειώθηκε στον ελλαδικό χώρο κατά τον 18ο αιώνα. Ήδη πριν από τα μέσα του αιώνα εκδηλώθηκε, όπως εξήγησε ο ομιλητής. αξιόλογη εμπορική δραστηριότητα στην ευρύτερη περιοχή της οθωμανοκρατούμενης ελληνικής χερσονήσου. Ιδιαίτερα μετά τη Συνθήκη του Κιουτσούκ-Καϊναρτζή (1774), και εξαιτίας της ευρείας επέκτασης των συστατικών της Βιομηχανικής Επανάστασης, οι εμπορικές ανταλλαγές θα πολλαπλασιαστούν σε όγκο και αξία, ενώ θα αναδυθεί με δυναμικό τρόπο η ναυτιλία των νησιών του Αιγαίου. Οι ναπολεόντειοι πόλεμοι που θα ξεσπάσουν στα τέλη του 18ου αιώνα, θα αποτελέσουν, τόνισε ο κ. Καρδάσης, τον αιτιακό παράγοντα της συσσώρευσης εμπορικού κεφαλαίου για τους Έλληνες εμποροκαραβοκύρηδες, έτσι ώστε, σε συνδυασμό με τις ιδεολογικές και κοινωνικές διαφοροποιήσεις, να επιταχυνθούν οι εξελίξεις που οδήγησαν στην έκρηξη του Απελευθερωτικού Αγώνα του 1821.
Μετά την ολοκλήρωση της διάλεξης ακολούθησε ενδιαφέρουσα συζήτηση με τη συμμετοχή του ακροατηρίου.
24 Νοεμβρίου 2016

